Die belang en betekenis van hierdie vorm van leer is geleë in die potensiaal wat dit bied. Dit skep die geleentheid om die regte leerervarings deur die regte leerprosesse op die regte plekke vir elke individuele student moontlik te maak. Daarmee word die sogenaamde oorgangsritueel van akademiese geletterdheid en die toegang tot die gemeenskap van 'n nuwe akademiese diskoers beter gefasiliteer en vergemaklik. Volgens Frick (2010:16) is laasgenoemde uiteindelik ook 'n belangrike voorwaarde vir studente om hulle eie akademiese onafhanklikheid te ontwikkel.
Die kern van die teologiese teorievorming wat hierdie navorsing onderlê, hou verband met die wegbeweeg van 'n ensiklopediese benadering waarin die verskillende velde van die teologie in silo's hanteer word na 'n interdissiplinêre aanpak met 'n groter integrasie van teorie en praksis. Wanneer met 'n hermeneuties-retoriese vertrekpunt (Thiselton 2007:6) tot teologiese teorievorming en onderrig gewerk word, is die praktiese teologie nie 'n vakgebied wat eers aan die einde van die teologiese kurrikulum ter sprake kom nie, maar waar studente van hulle eerste jaar af van die akademiese diskoers in die vakdissipline deel raak. So word hulle nie net deel van 'n praktykgemeenskap nie, maar leer hulle ook hoe die integrasie van teorie en praktyk plaasvind (vgl. Bass 2010, Bonk 2009; Volf & Bass 2001).
Aan die begin van 2010 is besluit om met die hulp van tutorhulp van die kant van SOL4 en deur die gebruik van vermengde leer innoverend aan die module Praktiese Teologie (PT) 114 aandag te skenk. PT-114 is 'n verpligte eerstejaarsmodule in praktiese teologie in die BTh-kursus waarin 'n inleiding tot die veld van die praktiese teologie gebied word.5 Een van die ander modules wat vir eerstejaarstudente verpligtend is, is Inligtingsvaardighede.6 Studente kla dikwels dat laasgenoemde 'n losstaande module is waarin sekere rekenaarvaardighede aangeleer word, maar sonder dat dit aan 'n spesifieke kursus of werksopdragte gekoppel word.7 Vervolgens sal die empiriese studie en resultate aan die orde gestel word.